**NOTĂ INFORMATIVĂ  
privind necesitatea elaborării proiectului de Hotărâre de Guvern** **cu privire la inițierea negocierilor și aprobarea semnării proiectului Memorandumului de Înțelegere între Guvernul Republicii Moldova, reprezentat de Ministerul Finanțelor, Ministerul Energiei, Ministerul Mediului și Ministerul Muncii și Protecției Sociale și Agenția Franceză pentru Dezvoltare**

|  |
| --- |
| **Denumirea autorului și, după caz, a participanților la elaborarea proiectului** |
| Proiectul Hotărârii de Guvern cu privire la inițierea negocierilor și aprobarea semnării proiectului Memorandumului de Înțelegere între Guvernul Republicii Moldova, reprezentat de Ministerul Finanțelor, Ministerul Energiei, Ministerul Mediului și Ministerul Muncii și Protecției Sociale și Agenția Franceză pentru Dezvoltare a fost elaborat de către Ministerul Finanțelor. |
| **Condițiile ce au impus elaborarea proiectului de act normativ și finalitățile urmărite** |
| Reprezentanții Guvernului Republicii Moldova și Agenției Franceze de Dezvoltare (AFD), prin semnarea acestui Memorandum de Înțelegere, convin la contractarea ulterioară a unui împrumut bazat pe operațiuni de politici pentru a sprijini reformele Guvernului Republicii Moldova, și anume de a propulsa sectorul energetic într-un viitor mai ecologic, cu accent pe reformele în infrastructura energetică, eficiența energetică, energia regenerabilă, protecția consumatorului, precum și schimbările climatice.  Urmare a semnării acestui Memorandum, Republica Moldova va contracta un împrumut în sumă de 120,0 mil. euro în vederea implementării reformelor în sectorul energetic.  Totodată, se va stabili un mecanism de guvernanță eficient, inclusiv o structură de conducere (Comitetul de coordonare a programului), în care să fie reprezentați cei mai importanți factori interesați din sector.  Ținând cont că a fost agreat cu AFD semnarea Memorandumului pe data de 19 iunie 2023 urmează ca termenul pentru avizare a proiectului a fi 3 zile lucrătoare. |
| **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Actul normativ prevede transpunerea acquis-ului UE privind pachetul de energie curată în legislația națională, în conformitate cu angajamentele Comunității Energiei în ceea ce privește eficiența energetică. |
| **Principalele prevederi ale proiectului și evidențierea elementelor noi** |
| Obiectivul acestui Memorandum de înțelegere este de a accelera tranziția la energia verde a Republicii Moldova prin stabilirea politicii și a cadrului legal necesar, care să fie în deplină aliniere la acquis-ul UE și al Comunității Energiei, precum și angajamentele internaționale ale Republicii Moldova, inclusiv, Acordul de la Paris.  Programul se concentrează pe promovarea energiei regenerabile, sporirea eficienței energetice, creșterea infrastructurii energetice a acesteia, combaterea sărăciei energetice și protejarea consumatorilor vulnerabili energetici, precum și prin protecția mediului și continuarea decarbonizării, sprijinind măsurile de atenuare și adaptare la climă.  În vederea atingerii scopurilor generale, a fost creată o așa numită „foaie de parcurs” care să ghideze mersul reformelor ce urmează a fi implementate. Aceasta constă din 6 (șase) Faze principale, fiecare având ale sale obiective, în total 34 (treizeci și patru) de Măsuri de reformă a politicilor (MRP). Printre cele 34 de Măsuri se enumeră:   * Adoptarea modificărilor la Legea privind eficiența energetică pentru a se alinia la Directiva 2018/2002 privind eficiența energetică; * Lansarea construcției LEA Vulcănești-Chișinău; * Proiectarea amendamentelor la Legea energiei electrice pentru a se alinia la Pachetul Energie Curată (Directiva Energie Electrică); * Aprobarea Planului Național pentru Energie și Climă; * Aprobarea Strategiei pe termen lung privind renovarea clădirilor (inclusiv reforma sectorului clădirilor de apartamente cu mai multe locuințe); * Dezvoltarea Sistemului National de Informații pentru EE în sectorul construcțiilor; * Extinderea activităților Agenției pentru Eficiență Energetică pentru a sprijini implementarea măsurilor de eficiență energetică în diferite sectoare; * Operaționalizarea ferestrei EVF/ERVF 2 pentru a înlocui aparatele vechi ale consumatorilor cei mai vulnerabili; și altele.   Este de menționat că Măsurile de reformă a politicilor urmează a fi realizate în conformitate cu următorul grafic:   * Faza I (MRP 1-4): Ianuarie 2023 – Iunie 2023; * Faza II (MRP 5-18): Iunie 2023 – Decembrie 2024; * Faza III (MRP 19-25): Ianuarie 2025 – Decembrie 2025; * Faza IV (MRP 26-30): Ianuarie 2026 – Decembrie 2026; * Faza V (MRP 31-32): Ianuarie 2027 – Decembrie 2027; * Faza VI (MRP 33-34): Ianuarie 2028 – Decembrie 2028. |
| **Fundamentarea economico-financiară** |
| Urmare a semnării Memorandului de înțelegere între Guvernul Republicii Moldova, reprezentat de Ministerul Finanțelor, Ministerul Energiei, Ministerul Mediului și Ministerul Muncii și Protecției Sociale și Agenția Franceză pentru Dezvoltare, va fi contractat un împrumut în sumă de 120,0 mil. euro în vederea implementării reformelor de politici.  Acordul va avea drept scop contribuția la dezvoltarea țării, prin crearea și implementarea politicilor noi în domenii precum energetica și clima.  Referitor la condițiile financiare, acestea se vor stabili la momentul semnării acordurilor de împrumut, iar Memorandumul în sine nu prevede careva obligații financiare din partea Republicii Moldova. |
| **Modul de încorporare a actului în cadrul normativ în vigoare** |
| Prezentul proiect de lege implică modificarea și/sau elaborarea a unor acte normative, urmare a implementării prevederilor Memorandumului. |
| **Avizarea și consultarea publică a proiectului** |
| În conformitate cu prevederile Regulamentului Guvernului, aprobat prin Hotărârea Guvernului nr. 610/2018, prezentul proiect urmează a fi transmis spre avizare Ministerului Justiției, Ministerului Muncii şi Protecției Sociale, Ministerului Mediului și Ministerului Energiei. |
| **Constatările expertizei anticorupție** |
| Proiectul nu urmează a fi supus expertizei anticorupție. |
| **Constatările expertizei juridice** |
| Proiectul urmează a fi expertizat de Ministerul Justiției, obiecțiile și propunerile vor fi expuse în sinteza obiecțiilor și propunerilor/recomandărilor la proiectul de hotărâre. |

**Ministru Veronica SIREȚEANU**